Leder man efter landets mest rutinerede bilister og togpassagerer, er et godt bud at kigge i Faxe, Sorø og Vordingborg.

Fælles for de tre kommuner er, at de ligger i Region Sjælland, og at de lokale pendlere i snit har over 30 kilometer til arbejde. Det er markant mere end landsgennemsnittet på 20 kilometer, viser tal fra Danmarks Statistik.

I det hele taget er det sydlige og vestlige Sjælland hjemsted for flest af landets langdistancependlere. 13 af de 20 kommuner i landet, hvorfra pendlerne har længst til jobbet, ligger i Region Sjælland.